**ПЕДАГОГТІҢ ҮЗДІКСІЗ КӘСІБИ ДАМУЫНЫҢ НӘТИЖЕСІ – ОНЫҢ ЗЕРТТЕУШІЛІККЕ ӨТУІ**

Муханова Гульназ Тулегеновна

«Ақмола облысы білім басқармасының

Көкшетау қаласы бойынша

білім бөлімі Көкшетау қаласының

№1 мектеп гимназиясы» КММ

[Dzhangulovagt@mail.ru](mailto:Dzhangulovagt@mail.ru)

Аннотация

Педагог қызметтік үдерісінде өзінің кәсіби даму деңгейін өзгертіп отыруға мүмкіндігі бар және сол қажеттілікке ие бола алады. Кәсіби педагогикалық дамудың әртүрлі кезеңдері кәсіби құзіреттіліктің әртүрлі деңгейлеріне сәйкес келеді. Мұғалімнің қызметтік іс-әрекетінің деңгейі неғұрлым жоғары болса, оның кәсіби даму деңгейі де соғұрлым жоғары болады.

Мұғалімнің кәсіби шеберлігін шыңдауда біліктілікті арттырып отыру қажет. Жаңартылған орта білім беру маз­мұнын сапалы және тиімді түрде жүзеге асыру мұғалімнің кәсіби ше­берлігіне тікелей байланысты. Әсіресе ұстаз өз пәнін жетік біліп тұрса, жаңашылдықты қолдана отырып оқушылардың бойында бірлесіп жұмыс істей білу, бір-бірінің пікірімен санасу, ынтымақтастық ортада жұмыс жасау сияқты қабілеттерді үйреткенде, ондай мұғалімнің педагогтің кәсіби шеберлігі арта түседі. Мұғалімнің кәсіби шеберлігі оқушының мектепте ғана емес, өмірде де табысты болуына ықпал етеді. Әлемдегі озық мектептердің білім беру жүйелерінде талданғандай, білім беру жүйесі жақсы болса да, білім алудың алғашқы жылдары біліктілігі сәйкес келмейтін мұғалімнен оқыған оқушылар жетістікке қол жет­кізе алмаған, содан кейінгі жылдары да олардың сол олқылықты жоюға мүмкіндігі жетпей жататынын атап керсеткен. Бұдан шығатын түйін: баланы оқытатын мұғалім алдымен өзінің оқыту сапасын арттыруы қажет. Осы мәселе басты болып табылады. Яғни ұстаздың кәсіби біліктілігін арттыруда оқыту әдістемесі мен технологияларды, пәннің мазмұны мен бағалау жүйесін білу, оны мықты үйрену негізгі мақсат болу керек. Қазіргі уақытта кәсіби даму бұрынғыдай бес жылда бір рет жүзеге аспайды, керісінше үздіксіз оқу­ды талап етеді. Үйренгенді бірден тәжірибемен ұштастырып, өз әріптесімен ынтымақтастық байланыс орнатқанда ғана сіңімді болады деп ойлаймын. Мен 2017 жылы «Назарбаев Зияткерлік мектептері» ДББҰ Педагогикалық шеберлік орталы­ғында пән бойынша жаңартылған білім беру бағдарламаларын оқыдым. Сол кезде мен жаңартылған білім беру бағдарламасын жүзеге асырудың негізгі кілті оқу мен оқыту үдерісі екенін, оны ұйымдастырудағы құн­дылықтарды білдім. Бұл бағдарламаның жеке тұлғаға бағытталғанын түсіндім, сараланған оқыту әдістерімен таныса бастадым. Өзімнің ұстаздық тәжірибемді жетілдіру үшін, қажетті білім мен игеру үшін мектептен тыс оқудың қажеттілігін көрдім. Яғни ұстаз өзінің кәсіби шеберлігін арттыру үшін арнайы мекемеден барып өзінің дамуына қажетті курстардан өтуі керек. Бұл курстар жаңартылған білім беру мазмұны бойынша жұмыс іс­теу үшін мұғалімдерге қажетті кәсі­би дағды мен құзыреттіліктерді да­мытуға бағытталған болуы шарт. Мысалы пән бойынша бағалауға арналған тапсырмаларды әзірлеу және сараптау курсын оқитын болсам, бағалаудың теориялық аспектілерін, критериалды бағалаудың мазмұнын, құрылымы мен қағидаттарын түсініп біліп аламын. Екіншіден, курста үйренгенімді: оқыту әдістемесі мен технологияларды мектепішілік оқуда жалғастырсақ, теориялық білілімізді практикада қолдана отырып, алған білімімізді бекітуге мүмкіндік болады. Семинар, вебинарлар ұйымдастырып, коучингтер өткізу арқылы мектептің барлық мұғалімдерінің кәсіби біліктілігін жетілдіру үшін ең тиімді және қолжетімді болады. Жаңартылған білім беру мазмұнын терең түсіну үшін, оқу мақсаттары бойынша дұрыс білім беру үшін кәсіби біліктілікті ұстаздармен бірігіп отырып дамыту мейлінше тиімді болары сөзсіз. Бұл педагогтердің үздіксіз кәсіби дамуына қол жеткізуге мүмкіндік береді. Жаңартылған білім беру мазмұнын жүзеге асыруда әр мектепте осындай ұжымдық қолдау көрсетілгенде, мектепаралық желілік қоғамдастықтар ұйымдастырылғанда мұғалімдер бір-бірінен кеңес алып, оқу семинарлары мен шеберлік сабақтарына қатыса алады. Бір сөзбен айтқанда курстарда оқыған кәсіби біліктілігін енді практикада қолданып, Выготский айтқандай «жақын арадағы даму ортасында» тәжірибелі ұстаз­дардан тәлімгерлік алады. Тәлімгер ұстаз тәжірибесі аздау мұға­лімдермен, жас мамандармен тәжірибе алмасады, са­бақтарына қатысып өз ойларымен бөліседі, қандай да бір олқылық тұстары болса, оны жақсартуға және жеке кәсіби даму бағытын құруға көмектеседі. Мұндай жұмыстардың тиімділігі де, қызығы да сол – тәжірибелі ұстаздар үйрететін әріптесінің жұмысын бағаламайды, керісінше кәсіби қолдау көрсетеді. Үшіншіден, өз бетінше білім алудың ең ыңғайлы түрі онлайн оқу болып табылады. Пандемия кезінен бастап оқудың бұл түрін жетік меңгеріп келеміз. Енді мұғалім еш шектеусіз, өзін толғандырған тақырыпта, кәсіби жетілуіне қажет боп тұрған кез келген көмекті ақылы немесе тегін курстар, онлайн вебинарлар мен семинарлар, пікірталас алаңына қатысу арқылы білім алып, тәжірибе алмасуға және идеялар алуға мүмкіндігі бар. Мен жоғарыда айтып өткен білім алудың үш түрі жүзеге асқанда педагогтің кәсіби біліктілігін арттыру жүйесі бір жерге шоғырланады. Мұғалімнің кәсіби біліктілігін шыңдау үдерісінде табысқа жетудің жолы – оқып-білген теориялық білімін күн­делікті сабақ беру қызметінде қолданып жақсартып отыру.

Кәсіби тәжірибе жинақталғанда педагогтің таңдаған бағыты оның кәсіби дамуына ықпал етеді. Себебі дұрыс бағытта кәсіби өскен мұғалімніде идеалды болмаса да, толыққанды бір бейне қалыптасады. Яғни алдымен жас маман немесе өзін енді кәсіби тұрғыда дамытып бастаған педагогты ынталанушы, одан кейін теорияны практикамен ұштастырып, сол жұмысқа бейімделеді. Әрі қарай педагог ізденіс үстінде жүріп ресурсқа еркін қол жеткізе алатын жағдайда болады, сөйтіп оқытудың озық жаңа технологияларын белсенді пайдаланатын педагогқа көтеріледі.

Педагогтің үздіксіз кәсіби дамуы, оның жүріп өткен жолы туралы айтатын болсам, ол мынадай іс-әрекеттерге негізделеді екен:

* Жаңартылған орта білім беру мазмұны бойынша курстардан өту;
* Жаңа технологияны қолдану және оны тарату барысында іс-тәжірибені жетілдіру;
* Оқу мен оқытуда көшбасшылық ету;
* Мұғалімдердің кәсіби дамуына ықпал ететін желілік қоғамдастықта тәжірибе алмасу, жұмыс жүйесін қалыптастыру;
* Пәндік құзыреттілікті артыру үшін өткізілетін олимпиадаға, конкурстарға қатысу;
* Жинақталған іс-тәжірибесін тарату.
* Ғылыми-зерттеушілік және ғылыми-әдістемелік жұмысқа араласу.

Педагог өзін дамытып, кәсіби біліктілігін артырып, зерттеушілікке өткенде түрлі қиындықтарды көреді және оны шешуге ұмтылады. Кәсіби іс-әрекетіне шығармашылықпен қарап, білім берудегі инновацияның дамуына байланысты педагогикалық зерттеу жұмыстарын жүргізеді. Сондықтан зерттеуші педагог қазіргі инновацияларды зерделеп, бақылап жүріп сараптау арқылы өзін-өзі дамытады. Өзін-өзі дамытып жүріп біліктілігін арттырады, өз білімін жетілдіреді, білімін толықтырады, ғылыми конференцияларда баяндама жасайды, түрлі әдістемелік-практикалық семинарларды жүргізеді, өзі де қатысады. Сөйтіп зерттеуші педагог жас маманның немесе кәсіби деңгейін енді ғана көтеріп жүрген мұғалімге, әріптестеріне айтарлықтай ықпал етеді.

Мұғалімнің кәсіби дамуы мен жоғарыда айтып кеткен қадамдардан яғни, қарапайымнан күрделіге: диалектикалық принципке негізделеді. Осы мәселемен айналысатын барлық зерттеушілер (В.И.Беспалько, Н.В. Кузьмина, А.К. Маркова, Н.В. Немова және т.б.) кәсіби дамудың деңгейлерін және оны жетілдіру жолдарын саралап көрсетеді. Ұстаз өзінің кәсіби біліктілігін арттыруда деңгейден деңгейге өткен сайын сапалық өзгерістерді байқайды. Ал егер мұғалім ол өзгерістерді байқамаса немесе өзінің өсу деңгейіне талдау жасап көрмесе, онда педагогте кәсіби даму болмайды, қызметтегі үдерісі бірқалыпты жүреді. Себебі педагогтің кәсіби қалыптасуы педагогикалық және ұйымдастырушылық қағидатқа негізделеді. Ал педагогтің жаңа технологияларды оқу үрдісінде тиімді пайдаланып, тұрақты дамуын қамтамасыз ету үшін кәсіби біліктілікті дамыту мақсатының нәтижелерін, кемшілігі мен жетістіктерін үнемі саралап отыруда бақылаудың тиімді жолы – мониторинг жүргізу. Сондықтан педагогтердің әлеуметтік және кәсіби позицияларының нақты болуы педагогикалық мамандыққа қойылатын маңызды талаптардың бірі. Білім беру жүйесін одан әрі жетілдіру міндеттері әдетте мұғалімге қойылатын талаптардың өсуімен және сапасын дамытумен байланысты. Кәсіби даму нәтижесінде педагог өзінің барлық оқу мен оқыту тәжірибесі барысында өз кәсіби дағдылары мен іскерліктерінің деңгейін және сапасын сақтауға мүмкіндік алады. Шынайы бейнедегі кәсіби маман үздіксіз білім алу, біліктілікті арттыру және тәжірибе жинақтау арқылы танылады.

Қорыта келе айтарым, кәсіби даму – бұл жүйелі жүргізілу, білім саласында жетілу және кеңею, тұлғалық сапалардың дамуы, жаңа кәсіби білімдер мен дағдыларды меңгеру арқылы өзінің барлық еңбек жолында белгілі міндеттерді шеше алуы. Кәсіби маманға айналу, тұлғаның ауқымын арттыру барысында мұғалім өзінің жеке қасиеттеріне сәйкес жағдайларды дамыту, өзгерту, түрлендіру факторы ретінде көбірек әрекет етеді. Яғни, кәсіби маманның өзі саналы түрде кәсіби өмірбаянын өзгерте алады, өзін-өзі дамытумен, қызметінде өзін-өзі жетілдірумен айналысады. Педагогтың кәсіби шеберлігі бұл кәсіби өзін-өзі жетілдіру мотивациясынан, жедел, жеке ресурстардан тұратын жүйелі білім беру болып табылады. Ұстаздың жүйелі түрде өзін-өзі кәсіби жетілдіруі қажет, әрі бойындағы тұлғалық қасиеттерді нығайтуы маңызды дегім келеді.

Пайдаланылған әдебиеттер:

1. Қазақстан Республикасынын президенті Н.Ә. Назарбаевтың «Қазақстан халқына Жолдауы «Қазақстан жолы – 2050» Бір мақсат, бір мүдде, бір болашақ» – Астана, 2014.
2. Педагогикалық қоғамдастықтағы мұғалім көшбасшылығы. ҚР педагог қызметкерлерінің біліктілігін арттыру бағдарламасы, Мұғалімге арналған нұсқаулық, «Назарбаев Зияткерлік мектептері» ДББҰ Педагогикалық шеберлік орталығы, 2015
3. Коллективная монография ФАО «НЦПК «Өрлеу» ИПК ПР по Карагандинской области. Повышение качества профессионального развития педагога. – Қарағанды, 2015. 18-19 б.
4. Педагогтердің біліктілігін арттыру курстарын ұйымдастыру және жүргізу, сондай-ақ педагогтің қызметін курстан кейінгі қолдау қағидалары. Қазақстан Республикасы Білім және ғылым министрінің 2016 жылғы 28 қаңтардағы № 95 бұйрығы
5. <https://adilet.zan.kz/kaz/docs/V1500011861>